Man tronk toe ná student se sleepdoodJared Lomas. Foto: Facebook “Jared was groter as die lewe self en het nie laat dinge hom onderkry nie. Hy het dit hanteer en aanbeweeg. Dít is my seun se nalatenskap.” “Ek moet seker maak ons onthou die mens wat Jared was. Dit help nie om heeltyd te dink aan wat gebeur het nie,” het Lloyd Lomas, Jared (23) se pa, Maandag gesê. Dit kom nadat Philip Bunge (27) verlede week begin tronkstraf uitdien het nadat hy in April aan strafbare manslag skuldig bevind is in verband met Jared se dood in Julie 2015. Bunge is in Junie tot vyf jaar tronkstraf gevonnis. Hy sou verlede week ’n aansoek om verlof tot appèl bring, maar het dit laat vaar waarna sy borgtog teruggetrek is en hy tronk toe geneem is om sy vonnis te begin uitdien. Volgens Lomas is dit vir hom die ergste dat Bunge volgens hom nooit berou vir sy dade getoon het nie. “Ek dink nie hy het bedoel om Jared dood te maak nie, maar tot aan die einde het hy volgehou met sy weergawe en het hy nie berou getoon of jammer gesê nie. Hy het selfs een keer tydens die verhoor gesê dat sy lewe nou al vir twee en ’n half jaar op ys geplaas is.” Lomas was elke dag van die verhoor in die hof teenwoordig. “Dit maak nie vir my ’n verskil dat hy tronkstraf gekry het nie. Indien die hof sou besluit hy moes tot gemeenskapsdiens gevonnis word, sou ek dit aanvaar het. Ander familielede meen egter dis skokkend dat hy net tot vyf jaar tronkstraf gevonnis is.” Philip Bunge. Foto: Facebook Maroela Media het vroeër berig Jared is dood nadat die bestuurder van ŉ bakkie hom in Langstraat, Knysna, aan sy kraag gegryp, weggetrek en saamgesleep het. Jared was op 12 Julie in die vroeë oggendure saam met sy vriende op pad na hul motor nadat hulle die aand by die Oesterfees gewerk het. Die bakkie het verbygekom en langs hulle gestop. ŉ Rusie het tussen die groep en die bestuurder ontstaan omdat die bestuurder glo ongelukkig was omdat hulle skynbaar in die pad geloop het. “Die bestuurder het Jared aan sy kraag gegryp en (Jared se vriende) het aanhou sê hy moet net rustig raak en dit is nie nodig om te baklei nie. Die ou het skielik net weggetrek terwyl hy Jared vasgehou het. Jared het geval en die bakkie het bo-oor sy kop gery,” het Lloyd destyds gesê. Jared is per ambulans na die hospitaal gehaas, maar is met sy aankoms dood verklaar. Bunge, wat die bakkie bestuur het, is later die oggend by sy huis in hegtenis geneem. Die Nasionale Vervolgingsgesag (NVG) het destyds aanvanklik besluit om nie die saak op die hofrol te plaas nie en Bunge is vrygelaat. Bunge is egter weer later aangekla. Jared het deeltyds BCom finansiële bestuur studeer terwyl hy gewerk het om vir sy studies te betaal. Lomas het vertel dat sy seun ŉ gedrewe man was wat hard gewerk het om sy drome te bewaarheid. “Hy was altyd vriendelik en altyd spraaksaam. Daar is so baie herinneringe. Ek het my seun verloor. Niks sal hom ooit terugbring nie.”